
REPUBLIKA HRVATSKA
ZADARSKA ŽUPANIJA
OPĆINA GRAČAC
OPĆINSKO VIJEĆE
KLASA: 024-04/26-01/9
URBROJ: 2198-31-02-26-2
U Gračacu, 27. kolovoza 2026. godine


ZAPISNIK

10. sjednice Općinskog vijeća Općine Gračac održane u četvrtak, 27. kolovoza 2026. godine s početkom u 18,05 sati u općinskoj vijećnici u Gračacu.

Sjednicu vodi predsjednica Općinskog vijeća, Dajana Šušnja Jasenko koja pozdravlja nazočne te poziva na prozivanje radi utvrđivanja kvoruma.

NAZOČNI: Dajana Šušnja Jasenko, Ivana Krpan, Rajko Obradović, Nina Marković, Radmila Zec, Silvana Tintor, Rade Dubajić, Milorad Stanisavljević, Vladimir Javorović,  Tatjana Munižaba. 

NENAZOČNI: Katarina Šulentić Kalašević, Ankica Rosandić, Robert Juko, Antonio Filipin, Ivan Češljić i Damir Vojvodić.  

Utvrđuje se da je sjednici nazočno 10 od 16 vijećnika, stoga postoji kvorum za održavanje sjednice i donošenje odluka.

OSTALI NAZOČNI: Općinski načelnik Goran Đekić; pročelnica Jedinstvenog upravnog odjela Općine Gračac Sandra Kukić te službenice Svjetlana Valjin i Bojana Fumić. 
 
Aktualni sat započinje u  18,06
Vladimir Javorović- imamo jednu jako staru građevinu sagrađenu 20 godina nakon odlaska Francuza, most na Otuči, da li bi ga mogli zaštititi od teških tereta? Predsjednica- zar već nije zaštićeno? Sandra Kukić- zaštićen je. Vladimir Javorović- kamioni prelaze, da li mi možemo to ograničiti, most će uskoro proslaviti 200  godina? Predsjednica: ima na ulazu u mjesto ograničenje tonaže. Načelnik- da li bi tu trebala procjena struke? Predsjednica: mislim da na početku i kraju ulice ima ograničenje. Silvana Tintor- a most kod Rastovića, što je s njim? Nina Marković- smeće je na Gutešinom vrelu, poslana je voda na analizu, što je s tim? Načelnik- ne znam tko šalje, da li Hrvatske vode, nije voda koja se pije, zvat ću ja u Hrvatske vode, ali to nije skupo, nekih 16 eura. Rajko Obradović- da izvršimo pritisak sada kroz medije da se i ovo u Štikadi sanira. Predsjednica- i ja sam to rekla zadnji put i Bojana je rekla da zovemo direktora Vodovoda. Načelnik- ja sam se s načelnikom Lovinca čuo da se pokuša to zajedno, to nije otpad, to je sirovina dovezena da se nešto proizvodi. Predsjednica- upitno je li stvarno tako ili je zakamuflirano. Vladimir Javorović- medicinski otpad. Predsjednica- radila je moja mama i radili su s medicinskim otpadom kada je bio Eko Velebit, razvrstavali su otpad po plastici, a kakav je još bio, igle i ostalo. Rajko Obradović- i ovo je u Gospiću bilo privatno pa je sad pokretnuto. Predsjednica -ako ne sad, kad ćemo? Rajko Obradović- crno brdo kod Benkovca je sanirano. Vladimir Javorović- ja sam to pitao još proljetos.

Predsjednica zaključuje aktualni sat u 18, 15. 

Predlaže dnevni red kao u pozivu:


DNEVNI RED:
1. Izvješće Mandatne komisije, verifikacija mandata te svečana prisega
2. Prijedlog Pravilnika o provedbi postupaka jednostavne nabave
3. Prijedlog Odluke o grobljima

Prijedloga za izmjene i dopune nema, vijećnici glasuju te s 10 ZA, 0 PROTIV, 0 UZDRŽANIH (od ukupno 10 nazočnih vijećnika) jednoglasno usvajaju dnevni red koji usvojen glasi:

DNEVNI RED:
1. Izvješće Mandatne komisije, verifikacija mandata te svečana prisega
2. Prijedlog Pravilnika o provedbi postupaka jednostavne nabave
3. Prijedlog Odluke o grobljima

Predsjednica poziva vijećnike da se izjasne o tome imaju li primjedbi na zapisnik prethodne, 9. sjednice Općinskog vijeća. Primjedbi nema te se isti smatra jednoglasno usvojenim. 

Ad 1. Izvješće Mandatne komisije, verifikacija mandata te svečana prisega
Ivana Krpan kao predsjednica Mandatne komisije iznosi izvješće o tome da je prethodno nastupilo mirovanje mandata koje je zatražio vijećnik Pero Grmača iz osobnih razloga te da je za zamjenicu tijekom mirovanja mandata određena Silvana Tintor. Općinskom vijeću se upućuje Zaključak kojim se isto prima na znanje. Prijava za raspravu nema. Vijećnici glasuju te s 10 ZA, 0 PROTIV, 0 UZDRŽANIH (od ukupno 10 nazočnih vijećnika) jednoglasno donose

Zaključak

	koji se prilaže i sastavni je dio ovog zapisnika.

Uz čestitke Silvani Tintor, ona polaže vijećničku prisegu na način da predsjednica Općinskog vijeća čita propisani tekst prisege, nakon čega vijećnica Silvana Tintor  izjavljuje da priseže te potpisuje tekst prisege.

Ad 2. Prijedlog Pravilnika o provedbi postupaka jednostavne nabave 
Prijedlog općinskog načelnika obrazlaže Svjetlana Valjin- sukladno izmjenama Zakona o javnoj nabavi obveza je donošenja novog pravilnika, ima promjena, jedan dio i dalje ide na narudžbenice, do 15 tisuća, a sve preko ide kroz elektronički oglasnik kroz jedan modul; pojednostavljuje se jer svi naručitelji imaju jedan model i obrazac koji koriste putem tog modula, nema pošte, koverata, papira, nabava završava kada odbroji elektronički sat. Povećava se učinkovitost, zakonitost, sigurnost. Prijedlog je išao na javno savjetovanje 30 dana putem stranice, nije bilo primjedbi, no sami smo uočili neke nedostatke koje smo sami uklopili u ovaj konačan prijedlog. Gledali smo da i sebi olakšamo a neke stvari se propisuju dokumentacijom ovisno što je predmet nabave. Ove neke generalije su propisane, kad budu gledali i vršili reviziju naših postupaka njima i nama je to bitno. Prijava za raspravu nema. Vijećnici glasuju te s 10 ZA, 0 PROTIV, 0 UZDRŽANIH (od ukupno 10 nazočnih vijećnika) jednoglasno donose

Pravilnik o provedbi postupaka jednostavne nabave

	koji se prilaže i sastavni je dio ovog zapisnika.

Ad 3. Prijedlog Odluke o grobljima
Svjetlana Valjin ispred općinskog načelnika kao predlagatelja- odluka koja se odnosi na sve nas, dugo je rađena, tu su problemi koje ima upravitelj groblja, korisnici, mi. Povezala sam je s našim postojećim programima održavanja i gradnje komunalne infrastrukture, prvi dio je sam predmet odluke, čl. 3 ova groblja koja je upravitelj preuzeo do sada, tu će se dodavati, ovo je s važećim dokumentima. Ostala groblja su zakonski u vlasništvu Općine Gračac, Tesla i ja smo ih nekada preko 160 uspjeli pobrojati, stavili smo rok 5 godina za upisati ih u registar, onda će se moći davati na upravljanje. Za ukapanje u ta groblja morat će znati načelnik, to je trošak, Čistoća tu gubi puno vremena, sva groblja je nemoguće kositi, oni imaju drugih poslova. U 6. čl. je o ustupanju na korištenje, mora se definirati tko su, neki ne daju dirati, a neće odgovarati za njih, nakon određenog roka ako nema nikoga da se brine idu u kosturnicu, predviđa se i za urne, za posipanje pepela. Na zahtjev Čistoće tu smo dodali odredbe oko utvrđivanju onoga tko je odgovoran onda ako nije ničije, ako svi odbijaju proglašava se tako i idu u kosturnicu. Dalje su i ostala pravila, način ukapanja, tko može ući, kako, sanitarna i ostala pravila moraju se znati, odvoženje otpada da bude uredno,  kaznene odredbe, odredbe u slučaju epidemija i velikih nesreća, uvjeti, način, zaštita građana od zaraznih bolesti. Otvara se rasprava. Rasprava: Vladimir Javorović- koliko treba da grobno mjesto prestaje to biti? Svjetlana Valjin- 20 godina od ukopa ako se ne može pronaći nasljednika, srodnika i bilo koga da polaže pravo. Imate slučajeva da se ljudi odreknu. Ovdje je propisano da je upravitelj obvezan provesti sve mjere da utvrdi korisnika grobnog mjesta, ako ništa drugo onda izjava kod bilježnika. postoji odredba o ukopu za nepoznate osobe ili one koji nemaju nikoga pa mi kao Općina  naslijedimo. Ivana Krpan- što je s ogradom, prolazi se kroz groblje jer nije zatvoreno, vidjela sam kako poštarica prolazi. Svjetlana Valjin- ograda je napravljena, čekalo se da ja završim ulaz, to je gotovo, nema prepreke. Ivana Krpan- ružno je, ima nova, bolja cesta. Načelnik- to će Čistoća, bit će ograđeno. Radmila Zec- u Zrmanji je 6-7 groblja, da barem ono veliko uđe kao ova četiri, ovo veliko u Zrmanji je katastrofa. Svjetlana Valjin- koliko se u njega ukopa godišnje? Radmila Zec- oko 20, dovoze se iz drugih mjesta. Svjetlana Valjin- evo sad ste zagazili u taj problem, ljudi iz Beograda, Zagreba, Rijeke, Splita, Dubrovnika planiraju se ovdje ukopati. Tamo su cijene do 40 tisuća eura, 15, 20. Radmila Zec- neka se plaća i ovdje. Svjetlana Valjin- tako je, ako će se ukopavati izvana onda je isplativo i to uvesti.  Radmila Zec- u Kosinju komunalno odredi od kad nije plaćeno da se plati prije ukopa. Svjetlana Valjin- komunalno će biti dužno napraviti analizu koliko se ukopa, da se vidi koliko se isplati uvesti. Za mala groblja ako se i da dozvola ljudi moraju biti svjesni da će morati održavati sami. Suvaja već ima dosta, tu su i Kijani, Deringaj, ne znam je li i Popina. Donijet će Čistoća svoje pravilnike, naplaćivat će se. Nina Marković- jedan zaselak ovamo, jedan  tamo. Svjetlana Valjin- mora se znati gdje se ljude ukapa, mora se znati temeljem čega. Napravili su i nekoliko tipskih betonskih grobnica koje bi prodavali kao komercijalni proizvod. Moraju biti neke civilizacijske norme, neće biti preskupo, a opet dostojanstven ukop. Predsjednica- u razgovoru s kolegom Filipinom  kojega danas nema i djelatnicima hitne rečeno je da su u slučaju smrti u kolima hitne pomoći oni dužni voziti ih na groblje u Zadar. Svjetlana Valjin- mi imamo dvije komore i Zadarska županija je obaviještena s koliko komora raspolažemo. Predsjednica- to je bolnica,  Zavod za hitnu medicinu je druga ustanova. Svjetlana Valjin- možda se u tim slučajevima utvrđuje očevidom, mrtvozornik utvrdi smrt, ali ne pod kojim okolnostima, to ide na Državno odvjetništvo. Predsjednica- netko umre u Kunovcu, voze ga u Zadar. Svjetlana Valjin- to nije nepoznata osoba da mi to sad tu rješavamo, to je možda interno pravilo. Rade Dubajić- možda imaju takav ugovor. Bojana Fumić- to je pitanje koje bi možda uprava Zavoda za hitnu medicinu trebala dogovoriti s upraviteljem. Načelnik- meni se ovo ne sviđa, 20 godina netko je počivao, a onda u kosturnicu, groblja su neka vrsta povijesti, nije mi u redu da sva ta groblja i sve te ljude mi vadimo i stavljamo u kosturnicu. Milorad Stanisavljević- upravitelj može biti kažnjen ako nitko nije plaćao. Rajko Obradović- ja razumijem da zakon treba poštovati, ali mislim da je 20 godina malo. Predsjednica- novi smo naraštaj, nema nas toliko puno, prije su imali više nasljednika koji će dolaziti, paliti svijeće i brinuti se, a ovako se uzima mjesto nekome. Načelnik- seoska groblja nemaju problem mjesta. Predsjednica- imat ćemo problem jer se iz drugih gradova ukapaju. Svjetlana Valjin- mi ćemo zbog raštrkanosti imati problema s održavanjem, godinama i tu na Vijeću pitaju zašto groblje nije sređeno, naša Čistoća primarno radi prikupljanje otpada, održavanje cesta, rasvjetu, javne površine, uskoro će se suočiti s problemom radne snage, već mnogi spadaju u kategoriju staraca. Lika je velika, može to istrpjeti, ali mi financijski ne. Načelnik- evo riješili smo projekt platli, a nismo dobili kredit. Bit će sredstava, nećemo srediti sve za jednu godinu, ali tu su naši preci, da ne odu u zaborav.  Ja ću se potruditi da bude stavka za to, da ne ode u zaborav. Predsjednica- kako je naš uvaženi vijećnik Ivan rekao da se bavimo samo smećem i rasvjetom, a evo i s umrlima. Plaća se svugdje. Svjetlana Valjin- mora biti pod upravom da se može naplatiti. Predsjednica- red treba uvesti i tu jer ljudi koriste sve gdje nema reda, nauštrb nas koji sve plaćamo. Nina Marković- muž umro prije 20 godina, žena se ne može kraj njega ukopati, vodi se u Gračac? Svjetlana Valjin- ovo je samo za nove, utvrđuje se koja su. U svakom slučaju i prije smo davali potvrde Ministarstvu vanjskih poslova, nije htjelo potvrditi da tamo gdje će se ukopati ima grobnica, dok sam ja to radila išao je Mile uslikati da s vidi da stvarno ima i priložila uz predmet da nije fiktivno, nego utvrđeno činjenično stanje. Ja ne znam kako oni to sad rade, oni traže da postoji grobnica, problem su ovi ukopani inkognito na novu parcelu, dođu iz Korenice radnici s bagerom a ta osoba nema veze niti je imala s nama jer u Zagrebu i drugdje su groblja skupa, po 50 tisuća eura. Vladimir Javorović- ljudi iz drugih gradova gledaju mala mjesta. Svjetlana Valjin- u Lovincu su to davno postrožili. Rade Dubajić- ovo se odnosi na 4 groblja, na ostala se mogu kopati, dozvola se može dobiti i za mala groblja koja nisu u ta 4? Svjetlana Valjin- da, dozvolu daje načelnik. Rade Dubajić- bitno da se može dobiti. Svjetlana Valjin- ali nije u prioritetu za održavanje ili će morati sami mještani. Rajko Obradović- ako mještani mogu platiti Čistoću da pokosi, tako su neki radili. Vladimir Javorović- 20 godina je malo kratko, vidjeli smo na jednom primjeru. Rasprava se time zaključuje. Vijećnici glasuju te s 10 ZA, 0 PROTIV, 0 UZDRŽANIH (od ukupno 10 nazočnih vijećnika) jednoglasno donose

Odluku o grobljima

	koja se prilaže i sastavni je dio ovog zapisnika.

Sjednica je zaključena u 19,05.



ZAPISNIČAR                                                                  PREDSJEDNICA 
Bojana Fumić                                                                Dajana Šušnja Jasenko

